Ouers van dié kinders woedend na 'grap' op radio | Maroela Media
Tanya en Christo Buys saam met klein Noah. Foto: Verskaf
Ouers van kinders met gesplete lippe of verhemeltes is woedend nadat 'n bekende radio-aanbieder gesê het die toestand is as gevolg van inteling.
Die bekende omroeper Jeremy Mansfield het tydens sy ontbytprogram Mansfield in the Morning op Hot 91.9FM 'n satiriese insetsel gespeel waarin daar spottenderwys na die Oos-Rand verwys is. In die insetsel word daar dan na Springs verwys as onder meer 'n "dorp van gesplete verhemeltes", hoofsaaklik weens "generasies van inteling".
Die radiostasie het Woensdag in 'n inskrywing op Facebook gesê hy het klagtes oor die insetsel ontvang. Daar is om dié rede besluit om Hardy Lewis, uitvoerende hoof van die Smile-stigting, vir 'n onderhoud te nooi om die erns van gesplete verhemeltes te verduidelik sowel as die gevolge van die toestand – nie net op diegene wat daarmee gebore word nie, maar ook die geweldige uitwerking wat dit op die lewens van hul gesin en geliefdes kan hê.
Talle luisteraars was egter steeds briesend en het gesê die radiostasie het nie om verskoning gevra vir die uitlating nie.
"Dit is pateties. Dit het gebeur op dieselfde dag wat my kind in die teater was om sy gesplete verhemelte te laat herstel," het 'n ontstoke Tanya Buys (26) gesê.
Buys en haar man, Christo (31), is tans in Gauteng waar hul vyf maande oue seuntjie, Noah, in 'n Pretoriase hospitaal aansterk nadat hy Dinsdag geopereer is. Die gesin is van Lydenburg in Mpumalanga.
Noah het die eerste van talle operasies ondergaan om met die proses te begin om sy gesplete lippie en verhemelte te herstel.
"Om 'n ouer te wees, is uitdagend en om 'n kind met 'n gesplete verhemelte of lippie groot te maak het selfs nog meer daaglikse uitdagings."
Buys en ander ma's wat ook kinders met gesplete verhemeltes of lippies het, berei nou 'n klag voor om by die Uitsaaiklagtekommissie in te dien.
"Mense sien letterlik net wat hulle wil sien. Dit is 'n groot storie, niks daaromtrent is 'n grap nie," het Buys gesê met verwysing na die pad wat hulle sover met hulle seuntjie gestap het en nog gaan moet stap.
Klein Noah Buys. Foto: Verskaf
Noah se sagte verhemelte is tydens Dinsdag se operasie herstel. Hy moet weer op 28 Oktober geopereer word waartydens hulle sy harde verhemelte, neus en lippie gaan herstel. In die jare wat voorlê sal hy spraakterapie moet ondergaan, beenoorplantings moet ondergaan waar daar nie tandjies uitkom nie, krone kry en op 14-jarige ouderdom sal daar weer aan sy neus geopereer moet word aangesien sy skedel nog groei.
Buys vertel sy en haar man het in haar 15de week van swangerskap uitgevind dat hul kind waarskynlik 'n gesplete lippie sal hê. Die ouerpaar het voor Noah se geboorte wyd navorsing oor die toestand gedoen, maar dit was steeds alles behalwe maklik toe klein Noah gebore is.
"Die eerste twee maande was baie rof. Voedings is 'n ongelooflike uitdaging. Ons moes hom met 'n spuit voer en hy kon eers op drie maande met bottelvoeding begin. Dan moet 'n mens nog kyk vir spesiale bottels en fopspene. Babatjies kry oor die algemeen refluks maar met Noah was dit verskriklik erg want alles is oop."
Noah se verhemelte is van agter by sy kleintongetjie gesplete. Sy kleintongetjie is in die helfte gesplete en die spleet van 16 mm loop reg deur van agter in sy keel tot voor deur sy lippie.
Volgens Buys gaan dit baie goed met Noah ná sy eerste operasie en sal hy hopelik binnekort uit die hospitaal ontslaan word. Die gesin moet dan twee weke nadat hy uit die hospitaal ontslaan is weer vir 'n opvolgbesoek kom.
Ek is tot in my siel geskok oor Jeremy se uitlating, ek het jare terug altyd oppad werk toe na sy breakfast program geluister 94.7 saam Samantha en hulle het sulke goeie werk vir minderbevoorregtes gedoen veral to Wacko Simpson deel geraak het met die Christmas wish list. Ek dink net mense raak te gemaklik in hulle eie menswees dat hulle vergeet van die "struggles" wat ander mense daaglik moet oorkom. Baie sterkte aand elke ouer met 'n kindjie met gebreke maak nie saak wat die gebreke is nie, soos die vrou se dis al moeilik genoeg om net goeie… Lees meer »
Lankal tyd dat Jeremy bietjie is sy bek geruk word. Skande man. Skaam jou!!!!
Jys nie 'n uitverkore nie pasop dinge kan na jou kant toe ook kom.
Ek het ook n seuntjie wat met n spleet gebore is in sy lippie en ek as mamma weet waar deur hierdie ouers gaan en mens kan vieslik wees maar weet julle wat dit het my sterker gemaak. Besef mense wat regtig opgee is daar. Ek het besef mense se goed omdat hulle onkundig is. Ek het geleer moenie OP n dwaas reageer nie.
Jeremy moet liewer na homself kyk en ophou om mense te beledig en die spot te dryf met gebrek. Hy is walglik.